[{"text_idx": "#000000", "text": "Dixieband ydy\u2019r grw\u0302p jazz sy\u2019n cael eu harwain gan y clarinetydd amlwg Rhys Taylor ac maent wedi rhyddhau eu halbwm cyntaf heddiw ."}, {"text_idx": "#000001", "text": "Gwena ydy enw\u2019r albwm gan y grw\u0302p a ffurfiwyd gan Rhys, sydd hefyd yn canu, no\u0302l yn 2013."}, {"text_idx": "#000002", "text": "Clywodd Rhys sw\u0302n jazz byw am y tro cyntaf yn nhafarn y Cw\u0302ps, Aberystwyth pan oedd yn dair oed, gan wrando ar fandiau fel y Coopers Jazz Band, sef y grw\u0302p roedd ei dad Mike yn aelod ohono\u2019n chwarae\u2019r banjo."}, {"text_idx": "#000003", "text": "O hynny ymlaen bu Rhys yn breuddwydio am wneud rhywbeth tebyg, yn enwedig yn yr iaith Gymraeg, ac yn 2013 gwireddwyd y freuddwyd honno wrth iddo ffurfio Dixieband."}, {"text_idx": "#000004", "text": "Ers hynny mae\u2019r grw\u0302p wedi perfformio\u2019n aml mewn digwyddiadau ledled Cymru, gan gynnwys mewn gwyliau fel Tafwyl, Gw\u0302yl No\u0302l a \u2018Mla\u2019n, Tregaroc, Eisteddfod Genedlaethol Cymru, ar deledu a radio ac mewn priodasau a pharti\u0302on. Efallai mai\u2019r uchafbwynt hyd yn hyn yw agor Gw\u0302yl Jazz Aberhonddu yn 2018."}, {"text_idx": "#000005", "text": "Yn 2021, ar o\u0302l deunaw mis digon heriol i holl gerddorion y wlad, penderfynodd Rhys gasglu\u2019r band ynghyd i recordio albwm, a dyma eni Gwena."}, {"text_idx": "#000006", "text": "Mae\u2019r band yn cynnwys Rhys ar y clarinet a\u2019r llais, Gethin Liddington ar y trwmped, Gareth Roberts ar y trombo\u0302n, Nigel Hart ar y piano, Paul Hillman ar y bas dwbl a Paul Shepherd ar y drymiau."}, {"text_idx": "#000007", "text": "Daeth y band ynghyd yn Stiwdio Acapela, Pentyrch, i recordio trefniannau newydd sbon Rhys ei hunan o hen ffefrynnau Cymreig a rhyngwladol."}, {"text_idx": "#000009", "text": "Ychwanegwch glasuron fel \u2018Panama\u2019, \u2018Sweet Georgia Brown\u2019 a Stranger on the Shore\u2019 a dyma\u2019r cynhwysion perffaith ar gyfer albwm Jazz heb ei ail."}, {"text_idx": "#000010", "text": "\u201cPleser pur oedd cael y band yn o\u0302l yn yr un ystafell ar o\u0302l cymaint o amser i berfformio a mwynhau gyda\u2019i gilydd\u201d meddai Rhys."}, {"text_idx": "#000011", "text": "\u201cMae\u2019r albwm hon yn deyrnged i holl gerddorion y wlad, gyda diolch arbennig i Gethin, Gareth, Nigel, Paul a Paul.\u201d"}]